“Ўзбекнефтгаз”: Муборак нефть ва газ қазиб чиқариш бошқармасига қарашли конлардан бир ойда 1 395 млн куб метр табиий газ, 28,2 минг тонна конденсат қазиб олинди — Teletype\n“Ўзбекнефтгаз”: Муборак нефть ва газ қазиб чиқариш бошқармасига қарашли конлардан бир ойда 1 395 млн куб метр табиий газ, 28,2 минг тонна конденсат қазиб олинди\n“Ўзбекнефтгаз” АЖ Бошқаруви раиси Меҳриддин Абдуллаевнинг топшириғига асосан, табиий газ қазиб олиш ҳажмини ошириш учун конлар ва қудуқларда узлуксиз иш давом эттирилмоқда.\nБугунги кунда Муборак нефть ва газ қазиб чиқариш бошқармасига қарашли 42 та нефть ва газ конларида 1453 та қудуқлар мавжуд. Улардан 593 тасидан углеводород қазиб чиқарилади. Ушбу қазиб чиқарилган газ 11 та сиқув компрессор станциясидаги 36 та агрегат ва 14 та газни тайёрлаш қурилмалари орқали дастлабки таёрлаш жараёнларидан ўтказилгач, "Муборак" газни қайта ишлаш заводига узатилади.\nМуборак нефть ва газ қазиб чиқариш бошқармаси Республика ҳудудида табиий газ қазиб чиқариш борасида фаолият юритаётган жами 17 та ташкилот, қўшма корхона ва бошқа турдаги ташкилотлар орасида энг йирик қазиб чиқарувчи ҳисобланади.\n2021 йилда Республика бўйича табиий газ қазиб чиқариш прогноз кўрсаткичларининг 29,1 фоизи, газ конденсати қазиб олиш кўрсаткичларининг эса 20,6 фоизи айнан ушбу бошқарма зиммасига тўғри келади.\nБошқармага қарашли конларнинг жорий захиралари – табиий газ бўйича 310,7 млрд куб метрни, суюқ углеводородлар бўйича 19,4 млн тоннани ташкил этади.\n2021 йил январь ойида углеводород қазиб чиқариш бўйича эришилган асосий натижалар қуйидагилардан иборат:\n– табиий газ қазиб чиқариш ҳажми 1 395 млн куб метрни ташкил этди (режага нисбатан 100 фоиз, ўтган йилга нисбатан ўсиш – 98,7 фоиз);\n– газ конденсати – 28,2 минг тоннани ташкил этди (режага нисбатан 106,8 фоиз, ўтган йилга нисбатан ўсиш 98,3 фоиз).\nБошқармадаги конларда геологик-техник тадбирларни амалга ошириш натижасида 5 та янги қудуқларни қурилиш билан тугатиш ва ишга тушириш режалаштирилган бўлиб, амалда 8 та қудуқ бурғиланиб тугатилди ва ишга туширилди (режага нисбатан 160 фоиз).\nШунингдек, 53 та қудуқни капитал таъмирлаш режалаштирилган бўлиб, амалда 46 та қудуқ капитал таъмирланди (режага нисбатан 86,7 фоиз).\n2021 йил якунига қадар табиий газ қазиб чиқариш ҳажми 16,8 млрд куб метрга (режага нисбатан 100 фоиз, ўтган йилга нисбатан 101,7 фоиз), газ конденсатини 302,9 минг тонна (режага нисбатан 100 фоиз, ўтган йилга нисбатан 90,8 фоиз)га етказиш режалаштирилган.\nГеологик-техник тадбирларни амалга ошириш натижасида 53 та янги қудуқ бурғиланиб, қурилиш билан тугатилади (режага нисбатан 100 фоиз). Шундан 25 та қудуқ “Ўзбекнефтгаз” АЖ ўз маблағлари ҳисобидан ишга туширилади. 235 та қудуқда эса капитал таъмирлаш ишлари амалга оширилади (режага нисбатан 100 фоиз).


Телефонни олиб чиқмоқчи бўлган эркаклар туалет тубида ҳушдан кетганлар\n21:25 18 Июл 2018\nНаманганда туалетга тушиб кетган Samsung Galaxi дастидан уч киши ҳалок бўлди\n10:16 16.07.2017 (Янгиланган 12:14 17.07.2017) Ҳавола олиш\nИкки ишчи телефонни олиб чиқиш учун хожатхона тубига тушаётиб оғир газдан захарланиб хушидан кетишган. Ишчиларни қутқармоқчи бўлган шифокор ҳам ҳожатхона ичида ҳушидан кетган. Уч эркак ҳам вафот этган\nТОШКЕНТ, 16 июл — Sputnik, Дилшода Раҳматова. 2017 йилнинг 13 июл куни Наманган вилояти Янгиқўрғон туманида хожатхонасида оғир газдан захарланиш содир бўлган, деб хабар қилди Фавқулодда вазиятлар вазирлиги матбуот-хизмати.\nУшбу хонадонда яшовчи фуқаро Г.Мусабоева Samsung Galaxi J7 уяли телефонини уйидаги хожатхонага тушириб юборган.\nАндижонда "IPhone" "жиннилари" қўлга олинди\nШу куни Мусабоева томонидан ёлланган ишчилар А.Қирғизбоев ва О.Мурзалиевлар телефонни олиб чиқиш учун бирин-кетин хожатхона тубига нарвон ёрдамида тушишган ва оғир газдан захарланиб, хушдан кетишган.\nШундан сўнг, аёл уларни қутқариш учун Янгиқўрғон туманидаги Қизилқиёқ ҚВПдан шифокор Қ.Ирисбоевни чақиртирган.\nШифокор ёлланма ишчиларни қутқариб олиш учун хожатхона тубига тушаётиб заҳарланиб, хушидан кетган.\nНаманган вилояти ФВБ Қутқарув отряди қутқарувчилари келиб тушган хабардан сўнг қисқа муддат ичида воқеа жойига бориб вафот этганларни хожатхона тубидан олиб чиқишган.\nҲозирда мазкур ҳолат юзасидан тегишли хизматлар томонидан суруштирув ишлари олиб борилмоқда.\nШу ўринда яқинда Ўзбекистондаги туманларнинг бирида юз берган бир воқеани эсга олиш лозим: ўз эҳтиёткорсизлиги оқибатида "Айфон" телефонини хожатхонага тушириб юборган аёл ўғлидан ёрдам сўрайди. Ўғил эса онасига қараб: "Ҳажга бориб келиб энди хожатхонадан чиққан телефонни ишлатмоқчи бўляпсизми", деб таёқ олиб телефонни чўктириб юборган экан…\nУч кишининг бир матоҳ туфайли нобуд бўлганини энг аҳмоқона ўлимлар рўйхатига киритиш мумкин.


Одам меваси — фарзанд | Бахтли оила\nТИЛИДА ЎҚИШ абуи австралия имо-ишора адангме аджиё аймара албан алур америка имо-ишора амхар ангол имо-ишора антанкарана арабча арабча (Тунис) арман ассам аука африкаанс аханта ачоли балий бамана баск басса (Камерун) басса (Либерия) батак (каро) батак (сималунгун) батак (тоба) бауле бенгала биак бикол бислама болгар боливия имо-ишора бошқирд булу ваиунаики валенсий валлий валяйта везу венгер венгер имо-ишора венда венесуэл имо-ишора вичи вьетнам га галисий ган ган имо-ишора гватемал имо-ишора гереро герзе грек гренланд грузин гуарани гуарани (Боливия) гужарати дамара дат даяк нгаджу деху дигор дуала дусун занде зимбабве имо-ишора зулу ибан ибанаг ибинда иврит игбо икигусии илоки инглиз индонез индонез имо-ишора ирланд исланд исоко испан итальян итальян имо-ишора ишан йоруба йулу кабил кана каннада каонде карен (сго) карифуна каталан качиквел (ғарбий) квангали кекчи кечуа (Анкаш) кечуа (Аякучо) кечуа (Боливия) кечуа (Имбабура) кечуа (Куско) кечуа (Пастаса) кечуа (Сантьяго де Эстеро) кечуа (Тена) кечуа (Чимборасо) кикамба киконго кикуйю килуба кимбунду кинамванга кинанде киньяруанда кипенде кирибати кирунди киси киче колумбия имо-ишора конго корейс корейс имо-ишора коса кпелле креол (Белиз) креол (Гаити) креол (Гвинея-Бисау) креол (Маврикий) креол (Реюньон) крио куаньяма куна курд курмонжи (Кавказ) курд курмонжи (кирилл ёзувида) кхмер кьянгонде ламба латиш ленже лингала литва лози ломби луганда лугбара лунда луо лўли (Болгария) лўли (Македония) лўли (Македония) кирилл ёзувида лўли (жанубий Греция) лўли (шарқий Словакия) лўли (шимолий Туркия) майя македон макуа малагас имо-ишора малагаси малайя малаялам мальта мам мамбуе-лунгу манжак манинка (шарқий) мапуче маратҳ масатек (Уаутла) масауа мбукушу мегрел менде меру мизо михе миштек (Герреро) миштек (Уахуапан) монгол море моту мьянма навахо намбия науатль (Герреро) науатль (Хуастека) науатль (шимолий Пуэбла) науйтль (марказий) нгаубере ндау ндебеле ндебеле (Зимбабве) ндонга немис немис имо-ишора ненгоне неосоломоник непал нзема ниас нидерланд ниуэ норвег ньюнгве ньянжа озарбайжон озарбайжон (кирилл ёзувида) олуконзо оромо осетин отетела отоми (Мескиталь водийси) панама имо-ишора пангасинан панжоб панжоб (шахмукхи) папьяменто (Аруба) папьяменто (Кюрасао) парагвай имо-ишора паэс пенсильван немис пижин (Камерун) поляк поляк имо-ишора португал португал имо-ишора пулар раротонга румин руньянкоре рус рус имо-ишора руторо самар-лейте самоа сангир санго сапотек (истмус) сапотек (лачигири) сарамакка сарнами свати себуан сейшель креол сена сепеди серб серб (лотин ёзувида) сесото (Жанубий Африка Республикаси) сесото (Лесото) сидама сингал словак словак имо-ишора словен сомали сранан-тонго суахили суахили (Конго) судан сусу тагал таити тай тамил тандруй тараскан тарахумара (марказий) тви телугу тесо тетум (Дили) тив тиграй тлапанек тожик ток-писин тонга тонга тоража тотонак тотор тохолабал тсвана тсонга тува тувалу тумбука турк туркман туркман (кирилл ёзувида) удмурт уйғур (кирилл ёзувида) украин урду урхобо фарер фижи фин фин имо-ишора фон форс француз француз имо-ишора фрафра харачуу хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хитой имо-ишора хмонг хорват хуастек (Сан-Луис-Потоси) цельталь цоцил чабакано чангана (Зимбабве) чех чех имо-ишора чили имо-ишора чилуба читонга читонга (Зимбабве) читонга (Малави) чичева чичемба чияо чокве чол чопи чуабо чуваш шарқий увеа швед швед имо-ишора шитсва шона шуар эве эдо эквадор имо-ишора эмбера (катио) эстон эфик яван янги зеландия имо-ишора япон япон имо-ишора ўзбекча қирғиз қозоқ қуйи немис ҳинд имо-ишора\nОдам меваси — фарзанд\n«Ўғиллар Эгамиздан меросдир» (Забур 126:3).\nЭр-хотин учун бола туғилиши ҳам қувонч, ҳам ташвиш келтириши мумкин. Яқинда фарзанд кўрган ота-она, энди вақти ва кучининг кўпи асосан боласига ғамхўрлик қилишга кетаётганидан ажабланишлари мумкин. Уйқуга тўймаслик ва ҳиссий ўзгаришлар муносабатларини таранглаштириши ҳеч гап эмас. Эру хотин фарзандига ғамхўрлик қилиши ва никоҳи мустаҳкам бўлиши учун мослашишига тўғри келади. Қандай қилиб Муқаддас Китобдаги маслаҳатлар қийинчиликларни енгишга ёрдам беради?\n1 ЎЗГАРИШЛАРГА ТЎҒРИ МУНОСАБАТДА БЎЛИНГ\nМУҚАДДАС КИТОБДА НИМА ДЕЙИЛГАН? «Севги узоқ сабрли ва меҳрибондир... ўз манфаатини кўзламайди, аччиқланмайди» (1 Коринфликларга 13:4, 5). Ёш онанинг бутун фикр-хаёли чақалоғида бўлиши табиий ҳол. Аммо эри ўзини кераксиз деб ҳис қилиши мумкин. Шунинг учун, хотин эри ҳам эътиборига муҳтож эканини унутмаслиги лозим. Хотин, сабр ва меҳр ила эри ўзини керакли ҳамда болага ғамхўрлик қилишда у ҳам ҳисса қўшаётганини ҳис этишига ёрдам бера олади.\n«Сиз — эрлар, бундан буён ҳам хотинларингиз билан олган билимингизга яраша муомала қилинглар» (1 Бутрус 3:7). Рафиқангиз кўп кучини болага сарфлаётганини тушунсангиз яхши бўларди. Унинг янги масъулиятлари пайдо бўлгани учун, бундан стресс ҳис қилиши, чарчаши ёки ҳатто тушкунликка тушиши мумкин. Вақт-вақти билан сизга ҳам жаҳл қилар, аммо бу вазиятда хотиржамликни сақлашга интилинг, чунки «жаҳлини тийган — қудратлидан... яхшироқ» (Ҳикматлар 16:32). Ақл-идрокни намоён этиб, жуфти ҳалолингиздан керакли ёрдамингизни аяманг (Ҳикматлар 14:29).\nОталарга: Ҳатто тунда ҳам хотинингизга болага ғамхўрлик қилишда ёрдамлашинг. Рафиқангиз билан болангизга кўпроқ вақт ажратишингиз учун бошқа ишларга мўлжалланган вақтингизни қисқартиринг.\nОналарга: Эрингиз болага қарашда ёрдамини таклиф қилса, буни рад этманг. Агарда бирон ишни яхши эплай олмаётган бўлса, танқид қилишнинг ўрнига, унга хайрихоҳлик ила буни қандай тўғри қилиш мумкинлигини кўрсатинг.\n2 МУНОСАБАТЛАРИНГИЗНИ ЯНАДА КУЧАЙТИРИНГЛАР\nМУҚАДДАС КИТОБДА НИМА ДЕЙИЛГАН? «Иккаласи бир тан бўладилар» (Ибтидо 2:24). Ҳатто оилангизга яна бир аъзо қўшилган бўлса ҳам, сиз ва умр йўлдошингиз «бир тан» эканингизни ёдда тутинг. Орангиздаги ришталар мустаҳкам бўлиб қолишига бор кучингиз билан тиришинг.\nАзиз оналар, эрингизнинг ёрдамини ва қўллаб-қувватлашини қадрланг. Миннатдорлик сўзларингиз рамзий маънода «шифо беради» (Ҳикматлар 12:18). Эрлар, рафиқангизни қанчалик севиб қадрлашингизни айтинг. Уни оилага ғамхўрлик қилаётгани учун мақтанг (Ҳикматлар 31:10, 28).\n«Ҳар ким ўзининг эмас, ўзганинг манфаатини кўзласин» (1 Коринфликларга 10:24). Доимо умр йўлдошингизнинг манфаатларини ёдда тутинг. Ўзаро суҳбатлашишга, бир-бирингизни мақташга ва тинглашга вақт ажратинг. Жинсий муносабатларга келадиган бўлсак, нуқул ўз эҳтиёжларингизни кўзламанг. Жуфтингизнинг ҳам эҳтиёжларини инобатга олинг. Муқаддас Китобда шундай дейилган: «Бундан бир-бирингизни маҳрум этманглар. Фақат ўзаро келишиб олинглар» (1 Коринфликларга 7:3–5). Ҳеч нарсани яширмай, буни бирга муҳокама қилинг. Сабрли бўлиб, тушунишга ҳаракат қилсангиз, муносабатларингиз мустаҳкам бўлади.\nИккалангиз ҳоли қолишингиз учун вақт ажратишни унутманг.\nУмр йўлдошингиз ўзини севимли ҳис қилиши учун, унга СМС юбориб ёки кичик совғалар қилиб туринг.\n3 ЧАҚАЛОҒИНГИЗНИ ТАРБИЯЛАНГ\nМУҚАДДАС КИТОБДА НИМА ДЕЙИЛГАН? Ўтмишда Худонинг йўлида тарбияланган бир ёш йигит ҳақида шундай ёзилган: «Сен болалигингданоқ Муқаддас Ёзувларни ўргангансан. Бу Ёзувлар эса сени... доно қилиб, нажот бахш этади» (2 Тимўтийга 3:15). Чақалоғингизга таълим-тарбия бериш учун нима қилишингизни режалаштиринг. Бола ҳатто дунёга келмасидан олдин, ўрганиш каби ажойиб қобилиятга эга. Онанинг қорнида гўдак овозларнинг фарқига бориб, туйғуларни ҳис эта олади. Бола туғилиши биланоқ унга ўқиш керак. У ўқияётганларингизни тушунмаса-да, бу, болангиз катта бўлганида ўқиш ёқимли бўлишига ёрдам беради.\nБолага Худо ҳақида чақалоқлигиданоқ гапириш эрта деб сира ҳам ўйламанг. У Тангри Яҳовага ибодат қилаётганингизни эшитсин (Қонунлар 11:19). Ҳатто болажонингиз билан бирга ўйнаётганингизда ҳам, унга Худонинг ижодлари ҳақида айтиб беринг (Забур 77:3, 4). Катта бўлгани сайин, сиз Яҳовани севишингизни англаб, ўзи ҳам Уни яхши кўришни ўрганади.\nБолангизни тарбиялаш учун алоҳида донолик сўраб ибодат қилинг.\nФарзандингизга асосий сўзлар ва фикрларни такрорлаб туринг, шунда у болалигиданоқ билим олишга ўрганади.\nЎҒИЛ БИЛАН ҚИЗИНГ — БАМИСОЛИ ИККИ КЎЗИНГ\nВақти келиб, сиз ва турмуш ўртоғингиз ота-она сифатида тажрибага эга бўласиз. Бола тарбияси сизга кўпроқ севги намоён этишга, сабрли ва меҳрибон бўлишга кўмаклашади. Фарзандингизга ғамхўрлик қилаётганда, бирга меҳнат қилиб, бир-бирингизни қўллаб-қувватласангиз, бу муносабатларингизни янада мустаҳкамлайди. Забур 126:3 даги қуйидаги сўзлар чин эканига ўз тажрибангизда амин бўласиз: «Фарзандлар Ундан [Аллоҳдан] мукофотдир».\nТурмуш ўртоғим оиламиз учун қилаётган ишларидан миннатдор эканимни ўтган ҳафта давомида қандай кўрсатдим?\nҚачон охирги марта умр йўлдошим билан фақатгина фарзандимиз тўғрисида эмас, икковимиз ҳақимизда ҳам гаплашганмиз?


Корхона тадбиркорлик фаоллиги кўрсаткичлари тизими :: Иктисодиетни эркинлаштириш шароитида Кичик бизнес ва хусусий тадбиркорлик фаолиятининг самарадорлигини ошириш :: Другие материалы :: Macro-Econom.ru\nКорхона тадбиркорлик фаоллиги кўрсаткичлари тизими\nБозор фаоллиги кўрсаткичлари\nКорхонанинг ижтимоий нуфузи деганда, унинг ўз манфаатлари учун эмас, балки жамоатчилик ва истеъмолчилар манфаатлари, ҳудуд ва бошқа ижтимоий манфаатларини инобатга олган ҳолда, иқтисодий фаолият кўрсатиши, иқтисодий нафлилиги назарда тутилади. Корхоналарнинг иқтисодий нафлилиги деганда эса, мазкур корхонанинг ишлаб чиқариш ва тадбиркорлик салоҳиятини рўебга чиқариш эвазига кўрадиган даромади ҳисобидан турли эҳтиежларни қондира олиш хусусияти тушунилади.\nЮқорида келтирилган кўрсаткичларга асосланиб, биз кичик бизнес субъектлари фаолиятининг сифат даражаларини, уларнинг иқтисодий нафлилик ҳолати ва даражасини миқдорий ўлчаш йўли билан аниқлашни мақсадга мувофиқ деб ҳисоблаймиз. Фаолиятни юритиш ва бошқаришда мавжуд кўрсаткичлардан фойдалана олиш хусусияти ва эҳтиежларнинг қондирилиши кўлами бўйича корхоналар даромадларини қуйидаги иқтисодий нафлилик ҳолатига қараб ажратамиз:\n· иқтисодий ночор фаолият;\n· корхона эгасининг манфаати даражасидаги нафлилик, яъни иқтисодий етук фаолият;\n· корхона эгаси ва елланма ишчилар манфаати даражасидаги нафлилик, яъни иқтисодий ривожланган фаолият;\n· ижтимоий нафлилик, яъни истиқболли фаолият;\n· қўшилмаган нафлилик, яъни ноқонуний тадбиркорлик йўли билан олиб борилган фаолият.\nҲар бир эришилган даражанинг ўзига хос бўлган таснифлари мавжуд бўлиб, улар кичик бизнес фаоллигини оширишда таҳлилий-меъерий кўрсаткичлар орқали фаолиятнинг мезони сифатида баҳолаш имконини беради.\nТадбиркорлик фаоллигини ошириш объектив зарурат эканлигини иккита талаб: биринчидан,\nишлаб чиқаришнинг ривожланиши, ижтимоий бойлик ва турмуш даражаси, маълумот ва маданий савия ўсиши натижасида инсонларнинг эҳтиежи доим кенгайиб бориши бўлса, иккинчидан, техника-технологиянинг ривожланиш жараенида меҳнат унумдорлиги ва ишлаб чиқариш самарадорлигининг ўсиши, маҳсулот сифатининг юқори бўлишини фақат инсонлар учун тегишли шарт-шароит яратилгандагина таъминлаш мумкинлиги тақозо этади.\nБозор иқтисодиети шароитида инсон ишлаб чиқаришнинг асосий омилига айланиб, тадбиркор шаклида мулк эгасига айланади. Биз, шу сабабдан, тадбиркорликнинг фаоллашувига таъсир этадиган инсон омилини иқтисодий нуқтаи–назардан ўрганиб чиқишни тўғри йўл деб ҳисоблаймиз. Бозор иқтисодиети шароитида ишлаб чиқаришнинг инсоний омили сифатидаги тадбиркорлик қобилиятининг шаклланиши ва уни ишчи кучидан ажралиб айирбошлаш предметига айланади. Инсонни иқтисодий субъект тарзидаги қиефаси тўртта даражада шаклланади: ишчи кучи сифатида, аниқ меҳнат субъекти сифатида, тадбиркор сифатида, менежер сифатидаги инсон қиефасида.\nРивожланган мамлакатлар тажрибасининг кўрсатишича, кичик бизнеснинг самарали ривожланишига эришиш учун зарур тадбиркорлик фаоллиги таъминланишининг ташкилий-иқтисодий асосларини такомиллаштириш зарур. Фикримизча, тадбиркорликнинг ривожланишига таъсир қилувчи бешта омил мавжуд, шу жумладан, рўйхатдан ўтказиш, давлат назорати, банклар, солиқлар, экспорт–импорт. Ушбу жараенларнинг мукаммал равишда амал қилиши тадбиркорликни ривожлантиради ва тадбиркорлик муҳитини яхшилаш имконини беради. Бозор иқтисодиети шароитида бозор иқтисодиети институтлари фаолиятларининг қанчалик такомиллашиб бориши тадбиркорлик фаолиятида юзага келиши мумкин бўлган муаммо ва қаршиликларнинг камайишига хизмат қилади. Бундай институтларнинг фаолиятлари тадбиркорлик фаоллигини ошириш имконини берадиган механизм бўлиб ҳаракатга келади. Бизнеснинг муваффақияти устун даражада, юксак профессионал даражадаги мустақил аудитни, суғуртанинг замонавий шаклларини ривожлантиришга боғлиқ.


17 Март 2018 19:40 2046\nСўнгги бронза ва илк темир даврига оид Чуст манзилгоҳи яъни Бибиона ёдгорлигининг ҳозирги кундаги сақланиб қолган ер майдони 4,05 гектарни ташкил этади. Археологик ёдгорлик ҳудудида қадимий шифобахш булоқ мавжуд бўлиб, ушбу булоқ Бибиона-Қайнар булоқ номи билан машҳур. Башарият тарихининг ибтидоий босқичларида вужудга келган илк деҳқончилик маданиятлари ҳақида гап юритилганида, олимлар, Ўрта Осиё, жумладан, Ўзбекистон ҳудудини ҳам тилга олишади. Кейинги йилларда республикамизнинг турли жойларидаги қадимги манзилгоҳлардан топилган талай моддий-ашёвий, далилий топилмалар бу фикр-хулосаларнинг тўғри эканини исбот қилди.\nБу маданият дастлаб ва энг кўп ўрганилган ёдгорликларнинг номи билан Чуст маданияти деб аталади. Энг биринчи ўрганилиб фанга киритилган Чуст даври ёдгорликларининг Фарғона водийсидан топилган харобалари тарихий –археологик ва хронология жиҳатидан сўнгги бронза (жез) даврига мансубдир.\nЧуст ёдгорлиги асосан эрадан аввалги иккинчи минг йилликнинг охири – биринчи минг йилликнинг биринчи ярмига тўғри келади. Бу манзилгоҳлар ичида энг машҳури ва яхши ўрганилгани Чуст маконидир. Бу ёдгорлик Чуст шаҳридан икки километр шимолда, Ғовасой соҳилида жойлашган кўҳна тепалик, яъни кўҳна кент, қишлоқ харобасидир. Халқ тилида Буонамозор номи билан юритиладиган бу манзилгоҳ дастлаб 1950 йилда археолог М.Э.Воронец томонидан тадқиқ қилинган. 1951–61 йилларда археолог В.И.Спришевский томонидан ўрганилди. Сўнгра 1974–82 йилларда Ю.А.Заднепровский раҳбарлигида қидирув ишлари олиб борилди. 1982-84 йилларда Академик Аҳмадали Асқаров бошчилигида ўзбекистонлик ва петроградлик олимлар томонидан 500 квадрат метрдан ортиқ майдон очиб ўрганилди.\nБу ёдгорликдан 2 йиллик қазишмалар вақтида 80 та чуқур ўра-омборлар очилди ва археология фани учун ғоятда қимматли маълумотлар қўлга киритилди.\nБуонамозор харобасини текширган олимлар унинг ёшини турлича талқин қилиб келмоқдалар. Сўнгги тадқиқотлар натижасида Буонамозор ёдгорлигининг ёши милоддан аввалги X-VIII aсрларга тўғри келади, деган хулосага келинди.\nТадқиқот натижаларига кўра, ибтидоий одамлар, хусусан, деҳқончилик билан шуғулланувчи аҳоли орасида ер, сув, қуёшга муносабат жуда кучли бўлган. Буонамозордаги қадимий булоқ ҳам илоҳийлаштирилган бўлиб, одамлар диққатини ўзига қаратади, яъни «Бибиона мозори» деб ном олгани ҳам ана шу булоқни муқаддаслаштириш ва илоҳийлаштириш билан боғлиқ бўлса керак. Буонамозор аҳолиси ибтидоий жамоа тузумида яшаганлиги ҳақиқатга яқин туради. Бинобарин, бу даврда эркаклар оғир юмушларни бажарганлар, аёллар эса жамоада катта роль ўйнаб, жамоани бошқарганлар.\nБуонамозор манзилгоҳининг топилиши ва ўрганилиши жараёнида Фарғона водийсида, шу жумладан, Наманган воҳасида бундан 2800–3000 йил аввал ота–боболаримиз тоғ олди ҳудудларида сойлар соҳилида ва булоқлар атрофида илк бор суғорма деҳқончилик билан шуғулланганликлари маълум бўлди.\nБуонамозорда олиб борилган узоқ йиллик текширишлар натижасида Чуст маданиятининг келиб чиқиши билан боғлиқ бўлган масалага аниқлик киритилди. Илгарилари бу маданиятнинг келиб чиқишини Эрон, Афғонистон территорияларидан келган аҳоли фаолияти билан боғлашар эди. Эндиликда унинг излари қўшни территорияларда яшаган аҳоли, хусусан, Жанубий Туркманистоннинг таъсирини инкор этмаган ҳолда маҳаллий аҳоли хўжалик фаолияти заминида шаклланганлигига ва ривожланганлигига ишонч хосил қилинди. Дарҳақиқат, Чуст маданияти шаклланаётган даврда Ўрта Осиёда катта ижтимоий-иқтисодий ўзгаришлар рўй берди. Археолог ва антрополог олим-ларнинг кузатишлари натижасида, бу ўзгаришлар Ўрта Осиёни шимол томондан келган кўчманчи чарводор андрон (милоддан аввалги II минг йилликда Енисей билан Урал дарёлари оралиғида тарқалган) ёруб (II минг йиллик охири-I минг йиллик бошларида Волга ва Дон дарёлари ҳавзасида тарқалган) маданиятлари қабилалари билан боғлиқ экан.\nМазкур қабилалар маҳаллий аҳоли билан аралашиб, Ўрта Осиёнинг шимолий зонаси, шу тариқа, «чорва майдонлари» га айланиб кетгач, янги яйловларни қидириш мақсадида бу кўчманчи чорвадор кабилаларнинг бир қисми жануб томонга йўл олган. Қолганлари эса тоғолди этакларидаги булоқ бўйларида, дарё соҳилларидаги пастқам, суғорилиши осон жойларда деҳқончилик қилишга ўта бошлаганлар. Шундай қилиб, милоддан аввалги I минг йиллик атрофида Ўрта Осиёнинг шимолий ва шарқий территорияларида алоҳида воҳалардан иборат қадимги деҳқончилик марказлари пайдо бўлади.\nБу манзилгоҳ эгалари пахсадан қурилган уйларда ва чайла типидаги кулбаларда яшаганлар. Шунингдек, деворлари пахсадан бир нечта тор хоналар ва ғишт терилган баъзи қўрғонлар ҳам аниқланди. Буонамозордаги аждодларимиз асосан ертўла типидаги уйларда яшаганлар. Бу даврда вужудга келган йирик манзилгоҳлар Косон, Ахсикент ва Зарафшон водийсидаги Афросиёб шаҳар манзилгоҳларидир.\nҲазрат Бибиона булоғи Чустдаги жамики чашмаларнинг онаси, дейиш мумкин. Ривоят қилишларича, Бибиона юртнинг маликаси бўлган. Яна бу даргоҳда намоз ўқиганларни таҳқирлаган бир одамнинг фожеаси ҳақида ривоятлар бор. Булоқнинг хосиятини писанд қилмай, умри кулфатда ўтганлар бор.\nХуллас, бунақа гаплар талайгина. Лекин буларнинг биронтаси ҳам шунчаки ривоят эмас. Ҳаммаси шоҳидлар кўз ўнгида содир бўлган. Бибиона булоғи тўғрисидаги бу сўзларни бидъат дейишдан ҳам сақланган маъқулдир... Бибионанинг суви шифобахш. Алалхусус, кўплаб кўзи оғриганлар шифо топади, неча-неча фарзанд талаб кишилар оилалар бешикли бўлиб кетишган. Ихлос билан тиниқ сувнинг сокин тубига термилсангиз, юрагингиз ёришиб кетади, нохуш ўйлар сизни тарк этади, руҳингиз қуш қанотидай енгиллаб қолади, дейди бу ерда яшайдиган инсонлар. Ойна мисол шаффоф сувнинг ости сумалакдай қайнагани қайнаган. Қум юзидаги қорамтир ҳошиялар минг хил шакл чизади. Айтишларича, энг покдил, ҳалол, тоза инсонларга сирли ёзувлар ҳам кўринар эмиш.\nУшбу Бронза даврига оид Чуст манзилгоҳи яъни Бибиона ёдгорлиги атрофида ободонлаштириш ишларини амалга ошириб, қайта илмий тадқиқот ишларини ўтказишда ёш археолог тадқиқотчиларни жалб этиш, нафақат вилоятда балки Республикамизнинг ташқи саёҳлик йўналиши ва хизматини йўлга қўйиш мумкин.\n2017-01-31 21:47:54 1599\n2018-03-12 18:51:59 3278\n2017-09-20 15:18:01 2206\n2018-03-17 19:37:54 2424\n2017-02-13 11:02:41 1960


Жаҳонда қайси давлат танкерлар флоти етакчиликка даъво қилмоқда?\n17:18 / 19.07.2016\nApicorp (Нефть инвестициялари бўйича Араб корпорацияси) банки ва National Shipping Co. номи билан машҳур Саудия Арабистони Bahri миллий кемасозлик корпорацияси подшоҳлик нефть флотини кенгайтириш режасини эълон қилди. Бунинг учун қиймати 1 ярим миллиард доллар бўлган сармоя жамғармаси ташкил қилмоқда. Бу ҳақда Подшоҳлик энергетика вазири Ҳолид ал-Фалех баёнот берди. Унинг сўзларига қараганда, Bahri флотига қўшимча 15та танкер олиб келинади.\nШуни таъкидлаб ўтиш керакки, Bahri жаҳондаги нефть танкерларининг 20 фоизини ўз назоратига олган. Бироқ Bloomberg мутахассисларининг фикрича, айни дамда сайёрамиздаги энг йирик флот 53та кемаси бор Хитойнинг China Merchants Group компаниясига тегишлидир. Айни дамда 45та танкерга эга Саудия Арабистони танкерлар сонини 61тага етказишни режалаштирмоқда. Бугунгни кунда Саудия Арабистони жаҳондаги нефть экспорт қилувчи етакчи давлатлардан бири ҳисобланади. Saudi Aramco давлат нефть компанияси қўшимча танкерларга эҳтиёж сезмоқда.\nЖаҳон танкерлар флоти нефть ва нефть маҳсулотларини ташиш билан шуғулланади. Шу сабабли бошқа денгиз флотларидан тубдан фарқ қилади. Маълумки, нефть ва уни ишлаб чиқариш халқаро сиёсатда муҳим роль ўйнайди. Жаҳон бозорида нефть ва нефть маҳсулотларининг нархи турли тортишув ва можароларга сабаб бўлиб келади. Нефть маҳсулотлари устидан назорат борасида турли низолар юз берганидан асло кўз юмиб бўлмайди. Денгиз орқали нефть ва нефть маҳсулотларини етказиб бериш қуруқликдаги етказиб беришга нисбатан камроқ сиёсатлашган. Бироқ денгизда ҳам денгиз йўллари хавфсизлигини таъминлаш борасида қудратли давлатларнинг харбий денгиз кучлари қаршилигига дуч келинади.\nШарҳловчиларнинг фикрича, жаҳон савдо флоти ташиган юкларнинг 32 фоизи нефть флоти ҳиссасига тўғри келади. Шу сабабли сўнгги йилларда катта ҳажмли танкерлар қуриш фойдали бўлиб қолди. 2014 йилнинг 1 февраль ҳолатига кўра, жаҳондаги танкерлар сони 12 минг 975 тани ташкил қилган.\nБугунги кунда 2 миллион баррел нефть ташишга мўлжалланган танкерлар сони 623 та бўлиб, улар Яқин Шарқ нефтларини АҚШ, Япония, Жанубий Корея каби мамлакатларга ташиш билан шуғулланади. Бу каби танкернинг баҳоси 97 миллион долларга тенг экани айтилади. 1 миллион баррель нефть ташишга мўлжалланган танкерлар сони эса 490 та бўлиб, бу танкерлар Нигерия нефтини АҚШ ва Хитой жанубига етказиш билан машғул. 500-700 минг баррел нефть ташишга мўлжалланган танкерлар сони эса 900 тани ташкил қилади. 60-80 минг тонна нефть маҳсулотларини ташувчи танкерлар сони эса 415 та, ундан кам миқдорда нефть маҳсулотларни ташувчи танкерлар сони эса 3 минг 400 та экани айтилади. Нефть қазиб олиш ҳажми кўпайгани сайин танкерлар сони ва уларнинг жаҳон савдо флотидаги ўрни ошиб бормоқда.\nШуни айтиш керакки, Биринчи жаҳон уруши даврига қадар танкерлар жаҳон флотининнинг атиги 3 фоизини ташкил қиларди. 1938 йилга келиб танкерларнинг улуши 19 фоизгача кўтарилди. Ўтган асрнинг 70-йиларида танкерлар улуши 50 фоизни ташкил қилди. Таҳлилчиларнинг айтишича, 1977 йилда ер юзида қазиб олинган нефть маҳсулотларининг 59 фоизи денгиз орқали ташилган. Бироқ 1987 йилга келиб бу рақам анча пасайиб кетди. 1994 йилдан бошлаб яна кўпая борди ва 1977 йилги даражага етди.\nХалқаро танкер флоти кемасозлик бозорида мустақил бўлиб, бошқа турдаги юкларни ташувчи кемалардан бутунлай фарқ қилади. Бу флот бирор бир ҳукуматлараро битимлар ёки қандайдир уюшма ва бирлашмалар ўртасида эришилган шартномалар билан назорат қилинмайди. Танкер бозорида ҳар бир кема эгаси ўз танкеридан ўзи хоҳлаганча фойдаланиши, ўзи истаганча пул ишлаб олиши мумкин. Агар ўзи кўзлаган даромадларни қўлга киритмайдиган бўлса, у ҳолда бозорни ўз хоҳиши билан тарк этиши мумкин. Танкерини эса бошқа компанияга сотиши ёки бузиб ташлаши бу ўзининг истагига боғлиқ.\nМустақил танкер эгаларини бирлаштирган энг йирик ташкилот сифатида «Интертанко» кўрилади. Бу уюшмага 43та мамлакатдаги 274 та компания ва 280 та флот аъзо бўлиб кирган. Ташкилот Низомига кўра давлат назоратида бўлган нефть компаниялари ва кемачилик компаниялари аъзо бўлиб кира олмайди. «Интертанко» вазифаси ўз аъзолари манфаатларини ҳимоя қилишдан иборат.\nТанкер флотининг асосий фойдаланувчиси сифатида АҚШ кўрилади. Иккинчи ўринда Хитой туради.


Мирзо Улуғбек туманида хонадондан ўғрилик фош этилди\n10:22 / 28.09.2017\n2017 йил 12 августдан 13 август кунига қадар вақт оралиғида, номаълум шахс, Мирзо Улуғбек тумани ҳудудида фуқаро Х.В.К.нинг хонадонида бўла туриб, унинг уйда йўқлигидан фойдаланиб, баҳоси 1.570.000 сўм бўлган "Мedia" русумли музлатгич ва баҳоси 1.200.000 сўм бўлган "Аrtel" русумли телевизорини ўғирлаган. Бу ҳақда пойтахт ИИББ хабар берди.\nМазкур ҳолат юзасидан Мирзо Улуғбек тумани ИИБ ҳузуридаги Тергов бўлими томонидан Ўзбекистон Республикаси ЖКнинг 169-моддаси 1-қисми (ўғирлик, яъни ўзганинг мол-мулкини яширин равишда талон-торож қилиш) аломатлари билан жиноят иш қўзғатилган эди.\nИчки ишлар идоралари ходимлари томонидан ўтказилган тергов-тезкор тадбирлар натижасида, мазкур жиноятни И.С.Б. содир этганлиги аниқланган.\nўғрилик Мирзо Улуғбек


Наманганда пресс-тур: “Ўзмиллийбанк” АЖ мижозларга қандай хизмат кўрсатмоқда?\nНаманганда «Ўзмиллийбанк» акциядорлик жамияти томонидан кўрсатилаётган хизматлар ва тадбиркорлик фаолиятини қўллаб-қувватлаш борасида амалга оширилаётган ишларга бағишланган пресс-тур ташкил этилди.\nРеспублика ва маҳаллий оммавий ахборот воситалари ходимлари ҳамда блогерлар иштирокидаги пресс-турнинг дастлабки манзили “Ўзмиллийбанк” АЖ Наманган вилояти филиали бўлди. Мазкур филиалнинг Наманган вилояти бўйича бўлимлари мавжуд. Жумладан, Наманган, Уйчи, Учқўрғон ва Чортоқ туманларида банкнинг тўртта филиали, Косонсой, Чуст ва Тўрақўрғон туманларида учта банк хизматлари марказлари аҳолига хизмат кўрсатмоқда.\nМазкур филиаллар ва банк хизматлари марказлари томонидан ажратилган кредит ҳисобидан Намангандаги катта майдонларда интенсив боғлар, йирик сиғимли замонавий музлатгичлар, савдо ва маиший хизмат кўрсатиш марказлари, умумий овқатланиш масканлари ташкил этилган.\n– Охирги уч йилда Наманган вилоятида 30 дан ошиқ йирик ишлаб чиқариш лойиҳаси молиялаштирилди, – дейди "Ўзмиллийбанк" АЖ Наманган вилояти филиали бошқарувчиси Отабек Ҳошимов. – Бунинг натижасида 1500 дан ортиқ фуқаронинг бандлиги таъминланди. Банкимиз томонидан Наманган вилояти ҳудудида жами 25 минг 800 мижозга хизмат кўрсатилади. Шундан 14 минг 400 таси жисмоний шахс бўлса, 11 минг 400 таси юридик шахс ҳисобланади. Тўлов пластик карточкаларидан фойдаланишда қулайликлар яратиш мақсадида жойларда 21 та банкомат, 18 та инфокиоска, 2253 та савдо терминали тақсимланган. Бундан ташқари, аҳолига валюта амалиётларида қулайликлар яратиш учун шаҳар ҳудудида тўртта валюта айирбошлаш шохобчаси ва 24/7 режимда хизмат кўрсатувчи битта автоматлаштирилган валюта айирбошлаш шохобчаси (банкомат) хизмат кўрсатмоқда.\nБанк филиалида замонавий инновацион банк хизматлари кўрсатилишига алоҳида эътибор қаратилган. Банк мижозларининг 21 фоизи масофадан бошқариладиган банк хизматларидан фойдаланаётир. Бунда ҳисоб рақамларда банк айланмаларини амалга ошириш, онлайн кредит расмийлаштириш ёки кредит қарздорлигини қоплаш, халқаро ва миллий пластик карточкаларда ҳар қандай банк амалиётлари ва тўловларни амалга ошириш, омонат расмийлаштириш амалиётлари, хорижий валюталарда конверцион амалиётлар, пул ўтказмалари каби банк хизматларидан масофадан фойдаланиш мумкин.\nЖурналистлар ва блогерлар иштирокидаги пресс-тур икки кун давом этади. Тадбир иштирокчилари банк томонидан молиявий қўллаб-қувватланаётган тадбиркорлик субъектлари фаолияти билан ҳам танишишади.\nҲотам Мамадалиев (сурат), ЎзА


Ўзбек телеканалларида яна бир тарғибот фильм - BBC O'zbek\nЎзбекистондаги телеканаллар бирин-кетин "Ватанга талпинаётган кўнгил" деб ном берилган тарғибот фильмини намойиш этган.\nФильм "Тошкент" телеканалининг маҳсулоти экани билдирилган, бироқ телевидение ходимларининг аксари бундай кўрсатувлар махсус хизматлар ҳамда энг юқори идоралардаги раҳбарларнинг буйруғи асосидагина тайёрланиши ва эфирга узатишга рухсат берилишини жуда яхши биладилар.\nФильм хорижга қочган "Акромийлар тўдаси аъзосининг адашган оиласи"га бағишланган.\nУнда 2005 йил 13 майидаги Андижондаги қирғинбарот "бир тўда риёкорларнинг хориждаги раҳнамолари остидаги катта сиёсий ўйин" деб талқин қилинади.\nЎзбекистон ҳукумати Андижонда 187 инсон ҳалок бўлган, уларнинг аксари қуролли жангарилар, деб келади.\nАммо гувоҳлар Андижоннинг Бобур майдонига яқин ҳудудлар ва Қирғиз-Ўзбек чегарасида юзлаб тинч фуқаролар ҳалок бўлганини кўрганлари ҳақида айтганлар.\nҲукумат, Андижондаги зўравонликларни Акромжон Йўлдошев тузган "Акромийлар" диний-экстремистик оқим аъзолари содир этди, дейди.\nМақсадлари бир-бирларига ёрдамга асосланган исломий биродарлик эканини айтадиган андижонликлар "Акромия" деган оқим йўқ, дейдилар.\nЎзбекистон телеканалларида авваллари айни мавзуда бир неча буюртма фильмлар тайёрланган ва намойиш этилган.\nБундай фильмларда "қаҳрамон"ларни раҳм-шафқат туйғуларини буткул унутган, ваҳший инсон сифатида кўрсатишни яхши кўрадилар муаллифлар.\nШунингдек, ўзбекона одоб-ахлоқ, маданият ва урф-одатларни писанд қилмайдиган, яқин қариндошлари ҳақида мутлақо қайғурмайдиган инсон сифатида тақдим этиш билан фильм муаллифлари "қаҳрамон"га нисбатан томошабинларда нафрат ва жирканиш туйғуларини уйғотишни хоҳлайдилар.\nҲар қанча ишонарсиз чиқмасин, мусулмон тақводор кишини дунёдаги ҳар қандай қабиҳ, бузуқ иш ёки амалдан қайтмайдиган, пул учун ҳар қандай буйруқни бажаришга тайёр инсон сифатида кўрсатиш билан аксар ўзбекистонликларни айтаётган гапларига ишонтиришни истайдилар бундай фильмлар "ижодкорлар"и.


Оролнинг эски муаммоси ҳақида янги ташаббус: Нурсултон Назарбой ва Шавкат Мирзиё 21 асрнинг Остап Бендерлари бўлишмоқчими? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:11 - Оролнинг эски муаммоси ҳақида янги ташаббус: Нурсултон Назарбой ва Шавкат Мирзиё 21 асрнинг Остап Бендерлари бўлишмоқчими?\nЎзбекистон ва Қозоғистон ҳукуматлари Орол Денгизини қайта тиклашга қаратилган ташаббусни биргаликда амалга оширишни режалаштирмоқда. Айни шу мақсадда¸ икки давлат олимлари беш йиллик махсус дастур ишлаб чиқиб, унга халқаро мутахассисларни ҳам чорлашни мақсад қилган.\nБу ҳақда Ўзбекистон Олий Мажлиси депутати Орал Отаниëзва Қозоғистоннинг Ўзбекистондаги элчиси Йерик Утембайга асосаланиб айтишича, Марказий Осиë раҳбарларининг 15 март куни Остонада ўтадиган олий даражали учрашувида ҳам Орол Денгизини қутқариш ва атроф-муҳит ҳимоясига қаратилган қўшма лойиҳалар муҳокама қилинармиш.\nАтроф-муҳит ҳимояси билан шуғулланиш керак, дейди мухбиримиз, аммо Орол Денгизини қутқариш ҳақида ўйлашнинг ўзи калтафаҳмликдир. Ким билади, балки, бу икки президент ўз мамлакатларини Япония каби давлатга айлантириб, қишлоқ хўжалигини бутунлай йўқ қилишмоқчидир. Ўшанда ҳамма сув Орол Денгизига боради ва денгиз тикланади.\nЯна ким билади, Нурсултон Назарбой ва Шавкат Мирзиё 21 асрнинг Остап Бендери бўлишмоқчимасмикан? Солиштириш учун, Остап Бендернинг 20 асрдаги расмига қаранг.


ЭШАКНИНГ ИШИ ҲАЛОЛУ,ЎЗИ ХАРОМ! | Langar Ota\nШу кунларда Навоий кон металлургия комбинатининг 55 йиллик юбилейини нишонлаш борасида комбинат бўлинмалари жойлашган Навоий,Зарафшон,Учқудуқ,Нуробод шаҳарларида ва ушбу бўлинмаларга тегишли корхоналар жойлашган аҳоли пунктларида қизғин тайёргарлик кўрилмоқда.\nХусусан,Навоий шаҳридаги Суғдиёна стадионида “НКМК 55 ёшда” деб ёзилган доскалар илиб ташланган. Лекин,НКМК ишчиларини ушбу юбилей билан неча пуллик иши бор?\nБугунги кунда комбинат ишчиси қандай кун кўрмоқда?\nНКМКга Н. И. Кучерский директорлиги пайтда,«САМОЕ ГЛАВНОЕ БОГАТСТВО НГМК –ЭТО ЛЮДИ!» деган ёзув Зарафшон шаҳрининг марказидаги реклама плакатларига ёзиб қўйилган эди.\nНавоий,Самарқанд,Бухоро вилоятларида яшовчи халқ яхши биладики,ушбу шаҳарларда нарх-наво бошқа шаҳарларга нисбатан анча қиммат.\nҲатто Ўзбекистондаги энг қиммат шаҳарлар деса ҳам бўлади. Зарафшон,а йниқса, Учкудуқ.\nЧунки,бу шаҳарлар Қизилқум чўлининг қоқ ўртасида жойлашган. СССР даврида озиқ-овқат,кийим-кечак марказлаштирилган,режали равишда амалга оширилган. Озиқ-овқат билан ушбу шаҳарлар аҳолисини узлуксиз равишда таъминлаш учун ОРС базалари қурилган. Катта-катта музлатгичлар ва шу каби қулайликлар муҳайё бўлган.\nУшбу таъминот НКМКга Санақулов Қувондиқ деган шахс бош директор этиб тайинлангунга қадар ишлаб турди. Санақулов жаноблари комбинатга директор этиб тайинлганидан сўнг аҳвол тубдан ўзгарди. Албатта,салбий томонга.\nКаримовнинг 24 йиллик гегемонлик даврида бирор марта ижобий силжиш ёки ўзариш бўлганини кўрган ва эшитганлар борми?\nКўрган ва эшитганлар бўлса,исботлаб берсин! Фактлар билан. Фақат бизда тинчлик,бизда яхши,автомобиль чиқаяпти,деган умумий гапларни гапиришдан нарига ўтаолмаймиз!\nШаҳар аҳолиси эҳтиёжлари таъминоти бугунги кунда қарийб 100 фоиз хусусий ишбилармонлар тарафидан амалга оширилмоқда, десам,адашмайман.\nАлбатта,тадбиркорни иши –арзон олиб қимматга сотиш. Тадбиркорни ҳам тушуниш керак. Навоий ҳудудида 6,5 минимал миқдорда солиқ ва 1,5 минимал миқдорда пенсия жамғармасига мажбурий тўлов тўланади.\nБугуни кундаги минимал иш ҳақини ҳисобга олсак,593 775+137 025=730 800 сўмни ташкил қилади. Транспорт харажатлари ва бошқа йўл харажатлари ҳам бор.\nЙўл харажатлари деганда мен текинтомоқ органларнинг Йўл патрул хизмати ходимларини назарда тутаяпман. Менинг ўзим савдогарчилик билан шуғулланганман. Ҳар бир ЙПХ постига автобусчилар орган ходимларининг ставкаларини бериб кетишаверади. Автобусда нима бор:қурол борми,наркотик борми,ходамларнинг бир тийинлик иши йўқ. Ҳар замонда хўжакўрсинга рейдлар ташкил этилиб туради. Ўша пайти тадбиркорнинг ҳолига маймунлар йиғлайди.\nЎзбекистон бозорининг 90%и Хитойдан келаётган контрафакт товарлар эканлигини ҳисобга олсак,постларда ўз вазифаларини “ўта ҳалол равишда” амалга ошираётган ЙПХ,Божхона,МХХ ходимларининг ошиғи олчи. Кунлик тушум зўрлигидан,қоринлар осилиб кетган. Индамаса,ўз отасини ҳам тан олишмайди.\nШундай қилиб,шунақанги коррупцион тўсиқлардан оша чўл бағридаги шаҳарларга озиқ-овқатдан тортиб,кийим-кечаккача кириб келади.\nАлбатта,бу негатив ҳолат шаҳардаги нарх-навонинг ўсишга туртки беради,албатта.\nОлтинтопарлар карьерларнинг чангини ютиб ,400-500 минг сўм ойлик иш ҳақи олишади. Контракти бор,анча йиллардан бери ишлаб келаётган ишчиларнинг маоши борингки,1 миллион сўм бўлиши мумкин. Унинг 50 фоизи пластик карточкаларга кўчирилаяпти.\nБюджет ташкилотларининг ҳар йил йилда бир марта марҳаматларининг чеки йўқ. Президент томонидан оширилиб турилганига қармасдан,НКМК ишчи ходимларининг иш ҳақлари 2 йилдан бери бир тийинга оширилмай кўйган.\nАйниқса,ушбу шаҳарларга эндигина коллеж,институтларни битириб келган ёш мутахассисларга жуда қийин. Ёш оила бўлса,ундан-да кийин!\n1-2 хонали квартирани ижарага олиш 300 минг сўм. Иқтисод қилиш мақсадида,2 оила 2 хонали квартирани биргаликда ижарага олишади. Икки оила икки хонали уйда биргаликда яшашади.\nСанақулов директор бўлиб келмасидан олдин ушбу шаҳарлардаги картина умуман бошқача эди.\nПрезидент ойликларни 10 фоизга оширса,НКМК раҳбарияти 12-15 фоизгача оширарди.\nЗарафшон-Ньюмонт,Амантайтау олдфильдс каби қўшма корхоналар ишлаб турарди.\n2003 йилда Зарафшон Ньюмонт қўшма корхонасининг оддий ишчилари 1000-1500$ миқдорда (Курс бўйича ўзбек сўмида) иш ҳақи олишарди. НКМК бўлинмаларида ҳам ишчилар яхшигина маош олишарди. Ҳамма бахтли,одамларда эртанги кунга ишонч бор эди.\nНавоий,Зарафшон,Учқудуқ шаҳарлари устида қора булут НКМКга Санақулов деган шахс директор этиб тайинланганидан кейин ва 2005 йил Андижон воқиаларидан сўнг Зарафшон Ньюмонт ва Амантайтау голдфильдс қўшма корхоналарининг ёпилиши билан бошланди.\nШумқадам Санакулов ўз вазифасини комбинатнинг оддий ишчи ходимларининг иш ҳақидан кесишдан бошлади. Буни у НКМКнинг иқтисодий аҳволи чатоқлиги билан изоҳлади. Худдики,Қизилқум чўлларида НКМК чорвачиликни ривожлантираётгандай.\nЖаҳон биржаларида олтин нархи тинмай ўсаётган пайтда НКМК ишчиларининг иш ҳақи ошиши у ёкда турсин пастга қараб шунғий бошлади.\nСанақулов ИТР ходимларига турли хил баҳоналар билан ишчиларнинг иш ҳақларидан кесишни оғзаки буйруқ сифатида берди. Қанча кўп ишчидан тушунтириш хати олиниб,иш ҳақини кўп кесган ИТР ходимлари Санақулов томонидан олқишланди. Камроқ кесганларининг эса,ўз маошларидан кесилди. Ҳайфсан эълон қилинди. Ишдан олинди. Санақуловнинг узоқни кўра билмаслик сиёсати натижасида,рус тилида сўзлашувчи малакали кадрларнинг ёппасига ишдан кетишлари оммавий тус олди.\nТўғри,бизга миллий кадрлар сувдай керак. Лекин,улар ўрнига кимлар ишлайди? Исмини тўғри ёза олмайдиган коллеж талабаларими ёки ҳоҳласа лекцияга қатнаб,имтихон синовларни пулга ёпган Навоий кончилик институти ва Тошкент Давлат Техника Униветситетининг битирувчиларими?\nРус тилида сўзлашувчилар у ёқда турсин,миллий кадрлар ҳам Россиянинг Узоқ шарқидаги олтин топар артеллари билан шартнома тузиб,ойига 1500-2000 доллар иш ҳақи олиб ишлаб юришибди.\nСанақулов мажлисларда айтган экан:“Ҳоҳласам,100 мингга ишлайдиган одамларни олиб келаман қишлоқлардан” деб.\nКечириб қўйибсиз,Андижон воқиаларидан кейин Андижондан бир гуруҳ инсонлар Зарафшонни кўргани келишибди. Гуёки ҳукумат Андижонликларни иш билан таъминламоқчи бўлган. Андижонлик вакиллари сўрашибди:Қанча ойлик берасизлар?\nНКМК раҳбарияти вакиллари:Бошида 300 минг сўм,кейинчалик 500 минг сўм. Шунда Андижонликлар айтишан экан:500 минг сўм пулни Анжанда ўзмимизда ҳам топамиз.\nҚизилқум региони оғир регион. Ҳавосининг таркибида кислород миқдори кам. Радиация миқдори юқори. Яхши рационли овқат емасангиз,силлангизни қуритади. Ишга янги кирган мутахассис бозори қиммат Зарафшон ёки Учқудуқда 500 минг сўм ойликка қандай рационли озиқ-овқатлар билан озиқлана олади? Яна пластик карточкага товарлар 10 фоизига қимматга юради. Агар оилали,хотини уйда ўтирадигану,1-2 та болали бўлса-чи? Тасаввур қилаяпсизми?\nКомбинат ишчиларининг чанг ютиб,соғлиғини йўқотиб ҳалол меҳнатлари эвазига 99,99 тамғаси билан қўйилаётган олтин қуймалари яхши-ю,уларнинг ҳалол меҳнатларига берилаётган иш ҳақларидан нимага бунчалик қисқартилаяпти?\nҲалол меҳнат ҳақи тешиб чиқишидан қачондан бери қўрқмайдиган бўлиб қолдингиз?\nЁКИ ЭШАКНИНГ ИШИ ҲАЛОЛУ,ЎЗИ ХАРОМ БўЛИБ ҚОЛДИМИ?\nАҳвол яхши томонга ўнгланмас экан,Зарафшон,Учқудуқ шаҳарларини тақдири худди Ангрен шаҳри,Ингичка посёлкасиникидек бўлмаслигига ҳеч ким кафолат бера олмайди….\nPosted by huquqbon on Noyabr 14, 2013 in ЎЗБЕКЧА.


Янгиҳаётда етти киши ёнғин ичида қолиб кетди, улардан бири вафот этган - xabar.uz\nЯнгиҳаётда етти киши ёнғин ичида қолиб...\n11 октябр куни Тошкент шаҳар Янгиҳаёт туманида жойлашган уйларнинг бирида ёнғин содир бўлаётганлиги тўғрисида шаҳар ФВБга хабар келиб тушди.\nШунга кўра, 4 та ёнғин-қутқарув экипажи воқеа жойига етиб бориб ёнғинни бартараф этган.\nЁнғин оқибатида уйнинг тахминан 20-25 кв.м. майдонда шифт ва ички қисми ёниб зарарланган.\nТезкор ҳаракатлар натижасида 6 нафар фуқаро қутқарилиб, ҳаёти сақлаб қолинган, 1 нафар фуқаро кўрсатилган тиббий ёрдамга қарамасдан халок бўлган.\nЖамият 05/05, 18:29


Жамшид Умрзоқов тўйидан олдин хотинидан қиммат совға олганини айтди - ShouBiz.uz\nИнтервью 16:25 | 28.5.22\nДилноза Умрзоқова унга бу совғани туғилган кунида берган\nТелебошловчи, суҳандон Жамшид Умрзоқов YouTube’даги «Yashin Tv» лойиҳасига берган интервьюсида тўйидан олдин хотини, дизайнер Дилноза Умрзоқовадан қиммат совға олганини айтди.\nУларнинг фотиҳасидан сўнг Дилноза Умрзоқова эрининг туғилган кунида «Sarar» бренддан совға берган. Жамшид Умрзоқовнинг сўзларига кўра, ўша пайтлар ҳамма ҳам бу бренддан кийим-кечак олишга қурби етмаган. Суҳандоннинг аёли унга галстук ва настарин ранг кўйлак берган. Ўша вақтда телебошловчи совға ўралган қадоқнинг сифатигача ҳайрон қолган.\n«Фотиҳамиз бўлганидан кейин туғилган кунимга жуда қиммат бренддан совға берган. Уни ҳозир кўпчилик олиши мумкин. У пайтда ‘Sarar’ деган бренд бўларди. Ўша бренддан галстук билан настарин ранг кўйлак олиб келган. Уларнинг қадоғидан сифатигача ҳайрон қолгандим. Талабалик пайтимда ҳам галстук билан кўйлакнинг қимматини олардим. Кийим борасида инжиқман ва ўзимнинг талабим бор. Кияётган кийимда мантиқ бўлиши керак», — дейди у.\nАввалроқ Азиз Раметов тўйидан олдин хотинидан пул олгани маълум бўлганди. Азиз Раметов онаси Саида Раметованинг ҳам Инстаграм саҳифасини юритади. Турмуш ўртоғи актрисанинг Инстаграм саҳифасига реклама бериш учун мурожаат қилган. Актёрнинг турмуш ўртоғи пулни икки баробар қилиб тўлаган. Бу пуллар жуда баракали бўлиб, Азиз Раметов уларни 1 ой ишлатган.\n«Онамнинг Instagram саҳифасини ҳам мен юритаман. Ўша пайти пулим қолмаганди. Турмуш ўртоғим реклама бериш учун онамнинг саҳифасига ёзди. ‘Саида Раметованинг Instagram’ига реклама қўйдирмоқчи эдим’, деди. Ўзи нарх белгиланган бўлади. Мавсум пайти 5 миллион деймиз. Лекин ўшанда пулим қолмагани учун атаганингизни беринг дедим. Шундан кейин ‘Вой бунча яхши, меҳрибонсиз’, деди. Ичимда кошки, шундай бўлса деб ўйладим. Кўришиб реклама учун нарсани олганимда пулни 2 баравар қилиб берди. Ишонасизми шу пулни 1 ой ишлатдим. Бунча баракали қиз экан деб ўйладим. 1 ойдан кейин ўзим ёздим. Текинга реклама қўйиб бераман дедим. Турмуш ўртоғим ‘Мен ўзи реклама қўйдирмоқчи эдим’, деди. Онам ҳам бир кўрганда шу қизни ёқтириб қолган», — дейди Азиз Раметов.